Τρεις αδελφές

Οι τρεις αδελφές (Три сeстры) είναι τετράπρακτο θεατρικό δράμα γραμμένο από τον Ρώσο συγγραφέα Άντον Τσέχωφ το 1900.

Το έργο διαδραματίζεται σε μια επαρχιακή πόλη (που δεν κατονομάζεται) της Ρωσίας και αφορά στην διάψευση των ελπίδων και των επιθυμιών των προσώπων και ιδιαίτερα των τριών αδελφών, από την καθημερινότητα και το βάρος της ζωής.

Το έργο πρωτοπαρουσιάστηκε στο «Θέατρο Τέχνης» της Μόσχας από τον Κονσταντίν Στανισλάφσκι στις 31 Ιανουαρίου του 1901.

Στην Ελλάδα πρωτοπαρουσιάστηκε τον Ιούνιο του 1932, με τρεις κορυφαίες ερμηνεύτριες στους πρωταγωνιστικούς ρόλους, την Κυβέλη, την Αλίκη και την Μιράντα.

Τα πρόσωπα του έργου
Όλγα Πραζόρωφ, καθηγήτρια στο τοπικό Γυμνάσιο
Μάσσα Πραζόρωφ, παντρεμένη με τον καθηγητή Κουλίγκιν
Ιρίνα Πραζόρωφ, ανύπαντρη 
Πραζόρωφ Αντρέι Σεργκέβιτς, αδερφός τους
Νατάσα - Νατάλια Ιβάνοβνα - μνηστή και μετέπειτα σύζυγος του Αντρέι Πραζόρωφ
Κουλίγκιν Φιόντορ Ίλιτς, σύζυγος της Μάσσα, καθηγητής του τοπικού Γυμνασίου
Ανφίσσα, παραμάνα των αδερφών Πραζόρωφ, ηλικίας 80 ετών
Φεραπόντ, γέρος φύλακας του κτιρίου του Επαρχιακού Συμβουλίου
Αξιωματικοί της Φρουράς της πόλης, φίλοι της οικογένειας Πραζόρωφ
Βερσίνιν Αλεξάντρ Ιγνάτιεβιτς, αντισυνταγματάρχης, διοικητής Πυροβολαρχίας
Τούζεμπαχ Νικολάι Λβόβιτς (Βαρώνος), υπολοχαγός
Σαλιόνιν Βασίλη Βασίλιεβιτς, λοχαγός επιτελείου
Τσεμπουτίκιν Ιβάν Ρομάνιτς, στρατιωτικός γιατρός
Φεντότικ Αλεξέι Πέτροβιτς, ανθυπολοχαγός
Ρόντε Βλαντιμίρ Κάρλοβιτς, ανθυπολοχαγός

Η υπόθεση του έργου
Η Όλγα, 28 χρονών, η Μάσσα, 23, και η Ιρίνα, 20, κατοικούν μαζί με τον αδελφό τους Αντρέι Πραζόρωφ, σε μία επαρχιακή πόλη που τις έριξε η μοίρα – αφού η οικογένεια ακολούθησε τον στρατιωτικό πατέρα στην μετάθεσή του εκεί. Ο πατέρας τους όμως πέθανε πριν από ένα χρόνο, και τώρα η οικογένεια επιθυμεί και σκέφτεται να εγκαταλείψει την πόλη για να γυρίσει στην γενέθλια πόλη τους, τη Μόσχα, από την οποία έχουν τόσες ωραίες αναμνήσεις. 
Η ζωή τους στην επαρχιακή πόλη δεν τους αρέσει, αφού δεν υπάρχει κοσμική και πνευματική κίνηση, δεν υπάρχουν διασκεδάσεις, ούτε ενδιαφέροντα. Εν τω μεταξύ, περιορίζονται να περνούν την ώρα τους συναναστρεφόμενες τους παλιούς συναδέλφους του πατέρα τους, τους αξιωματικούς της Φρουράς της πόλης.
Όταν στην πόλη καταφτάνει ο αντισυνταγματάρχης Βερσίνιν, η Μάσσα (ήδη παντρεμένη με τον καθηγητή του Γυμνασίου Κουλίγκιν Φιόντορ Ίλιτς) θα αφεθεί -περισσότερο για να γλιτώσει από την ανία της ζωής και την ψυχρή σχέση που έχει με τον άντρα της– σε μια πλατωνική σχέση έρωτα μαζί του.
Και η Ιρίνα όμως, θα παρασυρθεί από τα αισθήματα του ερωτευμένου υπολοχαγού Τούζενμπαχ Νικολάι προς το πρόσωπό της, για να γλυκάνει λίγο την μονότονη ζωή της, περιμένοντας πότε θα φύγουν για τη Μόσχα. 
Η Όλγα, η μόνη εξάλλου που δουλεύει ως καθηγήτρια στο τοπικό Γυμνάσιο της πόλης, δεν παρασύρεται από την ψευδαίσθηση του έρωτα, αλλά και αυτή θεωρεί ότι η ευτυχία την περιμένει στη Μόσχα.
Ο αδελφός τους, ο Αντρέι Πραζόρωφ, ονειρεύεται και αυτός τη Μόσχα και μία θέση στο Πανεπιστήμιό της, για να συνεχίσει την καριέρα του στο πνευματικό περιβάλλον ενός Πανεπιστημίου. Παντρεύεται τον έρωτά του, τη νεαρή Νατάσα Ιβάνοβνα και μάλιστα κάνουν και ένα παιδί, αλλά ούτε αυτός ο γάμος είναι ευτυχισμένος. Η Νατάσα αποδεικνύεται μια επιπόλαιη και επιφανειακή γυναίκα, που δεν μπορεί να καλύψει τις βαθύτερες συναισθηματικές ανάγκες του Πραζόρωφ.
Και έτσι περνάει ο καιρός, περνάει και η ζωή τους.
Στο τέλος, ο Βερσίνιν θα φύγει από την πόλη σε μια νέα μετάθεσή του, ο Τούζενμπαχ θα σκοτωθεί σε μονομαχία από τον ερωτικό αντίζηλό του για την καρδιά της Ιρίνας, λοχαγό Σαλιόνιν, και οι τρεις αδελφές θα παραμείνουν εκεί που βρίσκονται, ανίκανες να κάνουν το βήμα που τόσο επιθυμούν.

Ελληνικές παραστάσεις
(ενδεικτικά)

ΙΟΥΝΙΟΣ 1932
θίασος «Ελεύθερο θέατρο» σε μετάφραση της Γαλάτειας Καζαντζάκη. Σκηνοθεσία Σπύρος Μελάς.
ΟΛΓΑ η Κυβέλη, ΜΑΣΣΑ η Μιράντα Μυράτ και ΙΡΙΝΑ η Αλίκη
ΑΠΡΙΛΗΣ 1951
 Εθνικό θέατρο, σε μετάφραση Αθηνάς Σαραντίδη. Σκηνοθεσία Κάρολος Κουν 
ΟΛΓΑ η Βάσω Μεταξά, ΜΑΣΣΑ η Ελένη Χατζηαργύρη, ΙΡΙΝΑ η Μαρία Αλκαίου, ΑΝΤΙΣΥΝΤΑΓΜΑΤΑΡΧΗΣ ΒΕΡΣΙΝΙΝ Θάνος Κωτσόπουλος  
ΙΑΝΟΥΑΡΙΟΣ 1976
Θίασος «Θεάτρου Τέχνης», σε μετάφραση του Γιώργου Σεβαστίκογλου. Σκηνοθεσία Κάρολος Κουν.
ΟΛΓΑ η Τζένη Γαϊτανοπούλου, ΜΑΣΣΑ η Ρένη Πιττακή, ΙΡΙΝΑ η Τάνια Τσανακλίδου, ΑΝΤΡΕΪ ΠΡΑΖΟΡΟΦ ο Γιάννης Μόρτζος 
ΝΟΕΜΒΡΙΟΣ 1979
ΚΘΒΕ. Μετάφραση - σκηνοθεσία Γιώργος Σεβαστίκογλου
ΟΛΓΑ η Μπέττυ Αρβανίτη, ΜΑΣΣΑ η Λίνα Λαμπράκη, ΙΡΙΝΑ η Φιλαρέτη Κομνηνού 
ΟΚΤΩΒΡΗΣ 2004
«Θίασος Κάτιας Δανδουλάκη», απόδοση Μάριος Πλωρίτης, σκηνοθεσία Νικίτα Μιλιβόγιεβιτς
ΟΛΓΑ η Κάτια Δανδουλάκη, ΜΑΣΣΑ η Θέμις Μπαζάκα, ΙΡΙΝΑ η Μαρίνα Ψάλτη, ΒΕΡΣΙΝΙΝ ο Γιάννης Φέρτης
ΙΑΝΟΥΑΡΙΟΣ 2016
 Θέατρο «Πορεία», απόδοση - σκηνοθεσία Δημήτρης Τάρλοου
ΟΛΓΑ η Αλεξάνδρα Αϊδίνη, ΜΑΣΣΑ η Ιωάννα Παππά, ΙΡΙΝΑ η Λένα Παπαληγούρα

ΦΕΒΡΟΥΑΡΙΟΣ 2022
 Ομάδα «Καλλιτέχνες», απόδοση - σκηνοθεσία Λεωνίδας Χρυσομάλης
ΟΛΓΑ η Βάνα Αράπη, ΜΑΣΣΑ η Αλεξία Γιοβανοπούλου, ΙΡΙΝΑ η Δανάη Φούσκα

Κατάλογος ελληνικών θεατρικών παραστάσεων του έργου "Τρεις αδερφές".

Εξωτερικοί σύνδεσμοι
Διαβάστε το έργο εδώ: 
Ακούστε το έργο εδώ: (ηχογραφημένη παράσταση  του Εθνικού θεάτρου, 1982) α' μέρος, β' μέρος

Παραπομπές

Θεατρικά έργα του Αντόν Τσέχωφ
1901